OSNOVNA ŠKOLA

„I V A N M E Š T R O V I Ć“

VRPOLJE

VRPOLJE, 2. RUJNA 2020.

**ORGANIZACIJA RADA ŠKOLE U ŠK. GOD. 2021./2022. U VRIJEME PROGLAŠENJA PANDEMIJE COVID-19 VIRUSA**

Ovaj dokument sadrži upute o početku nastave, organizaciji ulaska i izlaska učenika u prostor škole, trajanju sati, nastave, odmora i smjena, dolasku i odlasku učenika iz škole, korištenju i rasporedu korištenja učionica, rasporedu čišćenja i dezinfekcije škole, načinu odvijanja prehrane, odmorima učenika i drugo.

Organizacija rada je usklađena sa svim preporukama i uputama HZJZ i MZO koje možete naći na sljedećim poveznicama:

Upute HZJZ:

[Upute-za-sprječavanje-i-suzbijanje-epidemije-bolesti-COVID-19-vezano-uz-rad-predškolskih-ustanova-osnovnih-i-srednjih-škola-u-školskoj-godini-2021.-2022.-1.pdf (hzjz.hr)](https://www.hzjz.hr/wp-content/uploads/2020/03/Upute-za-sprje%C4%8Davanje-i-suzbijanje-epidemije-bolesti-COVID-19-vezano-uz-rad-pred%C5%A1kolskih-ustanova-osnovnih-i-srednjih-%C5%A1kola-u-%C5%A1kolskoj-godini-2021.-2022.-1.pdf)

Preporuke MZO:

[Modeli i preporuke za provedbu nastave u 2021-2022 (1)\_31 8.pdf (gov.hr)](https://mzo.gov.hr/UserDocsImages/dokumenti/Modeli%20i%20preporuke%20za%20provedbu%20nastave%20u%202021-2022%20(1)_31%208.pdf)

**POČETAK I TRAJANJE NASTAVE**

* Nastava u novoj školskoj godini započinje 6. rujna 2021. godine.
* Nastava će se odvijati samo u prvoj, dopodnevnoj smjeni, osim dijela izborne nastave informatike i njemačkog jezika.
* Vrijeme trajanja jednog školskog sata je 45 minuta, nastava će biti organizirana većinom u blok satima.
* Ove školske godine ponovno ima velikih odmora učenika u trajanju od 15 minuta, te malih odmora između sati u trajanju od 5 minuta.
* Početak nastave je u 8,00 sati i isti je za sve razredne odjele.

Prvi nastavni dan, ponedjeljak 6. rujna 2021.

Početak nastave je u svim školama, matičnoj i područnima u 8,00 sati.

Za učenike MŠ Vrpolje i PŠ Čajkovci prvog dana bit će služena Sveta misa.

Za učenike prvih razreda i njihove roditelje bit će priređen prigodni program dobrodošlice. U MŠ Vrpolje program će biti nakon Svete mise, u PŠ Čajkovci prije Svete mise, a u PŠ Stari Perkovci po dolasku učenika u školu.

Prvog nastavnog dana odradit će se satovi razrednika na kojima će učenici dobiti potrebne upute i rasporede, zadužiti udžbenike, izabrat će se vodstvo razreda, prikupiti podatke za osiguranje učenika i kuhinju i dr.

Učenici su prvi nastavni dan dužni ponijeti preobuću i torbu za preuzete udžbenike.

Učenike prvih razreda će dopratiti roditelji.

Učenici predmetne nastave su dužni ponijeti maske koje nose u prijevozu, prilikom ulaska u školu, na hodnicima i posebno prilikom preobuvanja.

Važna napomena za učenike MŠ Vrpolje. Učenici su obvezni imati posebnu preobuću za učionice (papuče i sl.), a posebnu preobuću za nastavu TZK u dvorani (patike). Nije dozvoljeno koristiti patike u kojima učenici dolaze u školu kao preobuću za nastavu TZK.

**ORGANIZACIJA ULASKA I IZLASKA UČENIKA U PROSTORU ŠKOLE TE KORIŠTENJE I RASPORED UČIONICA**

Matična škola Vrpolje:

Razredni odjeli razredne nastave (od 1. do 4. razreda) bit će smješteni u svojim uobičajenim učionicama i ulazit će u školu na glavni ulaz.

Učenici 5.-ih i 6.-ih razreda za ulazak i izlazak iz škole koriste glavni ulaz, a učenici 7.-ih i 8.-ih razreda koriste ulaz kod dvorane.

Učenici predmetne nastave ne borave više samo u jednoj učionici, što znači da se nastava organizira u učionicama specijaliziranima za pojedini predmet.

Područne škole:

Razredni odjeli koriste uobičajene učionice i ulaze/izlaze na glavni ulaz.

Pravila pri ulazu i izlazu iz škole:

Učenike razredne i predmetne nastave na ulasku u školu dočekuju njihovi razrednici ili predmetni učitelji. Učenici na ulasku u školu dezinficiraju ruke i obuću i u pratnji svojih učitelja se preobuvaju. Prije ulaska u učionicu učenici razredne nastave peru ruke, a učenici predmetne nastave vrše dezinfekciju ruku u učionici.

Prilikom ulaska, izlaska i kretanja unutar škole učenici moraju voditi brigu o držanju međusobnog razmaka od najmanje 1,5 metara.

**DETALJI O ORGANIZACIJI NASTAVE**

* Svaki učenik u učionicu mora imati svoje mjesto koje ne smije mijenjati.
* Učenici ne moraju donositi podatke o izmjerenoj temperaturi. Roditelji su dužni povremeno mjeriti učenicima temperaturu prije polaska u školu i u slučaju povišene temperature ne slati dijete u školu, obavijestiti razrednika i liječnika.
* Razmak između učenika u učionicama je postavljen tako da zadovoljava epidemiološke mjere nenošenja maski. Učenici moraju paziti da ne pomiču klupe i ne smanjuju razmak.
* Kretanje školskim hodnicima je isključivo desnom stranom, laganim hodom. Potrebno je strogo održavanje razmaka, posebno među učenicima različitih razreda.
* U prostoru toaleta, kao i u prostoru s umivaonicima smije boraviti najviše troje učenika.
* Tijekom boravka u školi učeniku nije dozvoljeno miješanje sa učenicima iz drugih razreda niti dijeljenje pribora sa drugim učenicima.

Važno!

Nastava TZK će se odvijati vani kad god je to moguće. Kada to vrijeme ne dopusti, učenici U MŠ Vrpolje će nastavu TZK odraditi u školskoj dvorani. Učenici i učitelji se tada moraju pridržavati svih epidemioloških mjera.

**NAČIN ORGANIZACIJE PRIJEVOZA**

* Prijevoz učenika će biti organiziran sa dva autobusa (dva polaska):
* Dovoz učenika:

St. Perkovci - polazak u 7,15 sati

Čajkovci - polazak u 7,40 sati

* Odvoz učenika

Prvi autobus – 13,15 sati

Drugi autobus – 14,00 sati

Za učenike izborne nastave dodatan odvoz će biti organiziran ponedjeljkom i četvrtkom oko 16 sati.

* Prvog dana nastave odvoz učenika će biti u 10,30 sati (5.-ti i 6.-ti razredi) i u 11,00 sati (7.-i i 8.-i razredi).

Važno!

Učenici se u autobusu moraju pridržavati epidemioloških pravila nošenja maski i držanja razmaka.

**NAČIN ODVIJANJA PREHRANE**

* Prehrana će za učenike matične škole biti organizirana u blagovaonici u više grupa kako bi se zadovoljile epidemiološke mjere.
* Bit će organizirana prema rasporedu u točno određeno vrijeme za svaki razred. Učenici će obavezno prije i poslije jela morati prati ruke.

Početak prehrane učenika je planiran za utorak, 7. rujna 2021.

Cjenik školske prehrane je uobičajenih 3 kune po danu, odnosno 60 kuna za mjesec rujan.

Naglašavamo da bi projekt besplatne kuhinje trebao biti pokrenut početkom listopada 2021.

**DEZINFEKCIJA ŠKOLE**

* Obvezno je pojačano čišćenje i dezinfekcija škole. Škola će se dezinficirati najmanje dva puta dnevno, prije i poslije nastave.
* Tijekom izvođenja nastave pojačano je čišćenje i dezinfekcija sanitarnih prostora, prostora za pranje ruku, čestih dodirnih površina, dvorane za TZK, informatičke učionice, blagovaonice,…

**NAGLASCI ZA RODITELJE**

1. Učenik ne smije dolaziti u školu ako:

* ima simptome zarazne bolesti (npr. povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje)
* ima izrečenu mjeru samoizolacije
* imaju saznanja da je zaraženo s COVID-19.

1. Učeniku izostanak zbog zdravstvenih razloga povezanih sa COVID-19 bolešću može opravdati liječnik opće prakse ili liječnik školske medicine prema preporukama HZJZ.
2. Roditelji ne smiju dolaziti u pratnji djeteta/učenika ako imaju simptome zarazne bolesti (npr. povišena tjelesna temperatura, kašalj, poteškoće u disanju, poremećaj osjeta njuha i okusa, grlobolja, proljev, povraćanje), ako im je izrečena mjera samoizolacije ili ako imaju saznanja da su zaraženi bolešću COVID-19.
3. Ulazak u školu svim osobama osim učenika i djelatnika je ograničen, pa tako i roditeljima. Roditelji mogu dopratiti dijete do škole pridržavajući se epidemioloških mjera (razmak i dr.). Ulazak roditeljima u školu je dozvoljen u iznimnim slučajevima (roditelji prvih razreda i sl.) i to na najduže 15 minuta uz pridržavanje svih mjera (evidencija ulaska i izlaska, maska , dezinfekcija, razmak).
4. Zadržavanje roditelja i ostalih posjetitelja duže od 15 minuta je moguće samo u iznimnih situacijama (priredbe, roditeljski sastanci i sl.). Škola u tim situacijama može zatražiti COVID potvrdu kako bi dozvolila dugotrajnu posjetu.
5. U slučaju pojave simptoma zaraznih bolesti, izricanja mjera izolacije ili pojave bolesti COVID-19 roditelj je dužan odmah obavijestiti razrednika.
6. Roditelj je dužan svakodnevno pripremiti čistu masku učeniku predmetne nastave prije odlaska u školu.
7. Roditelj je dužan učeniku svakodnevno pripremiti paketić papirnatih jednokratnih maramica (brisanje nosa, kihanje i sl.).

**ZAKLJUČAK**

U ovom dokumentu navedenu su najvažnije informacije vezane za rad Škole ove školske godine.

Molim Vas da prije početka nastave pročitate i sve upute i preporuke čije poveznice navodimo u ovom dokumentu.

Kroz uspostavljene komunikacijske kanale (Viber grupe, Teams i sl.) možete od razrednika dobiti i sve druge informacije koje trebate.

Svim učenicima i učiteljima je ova djelomična normalizacija nastave puno prihvatljivija. Nastava na daljinu je ipak samo rezervna opcija pa se pokušajmo ponašati odgovorno kako bismo održali ovakav oblik nastave.

Svim učenicima, roditeljima i djelatnicima želim sretan i uspješan početak kao i tijek još jedne iznimno zahtjevne nastavne godine.

                          S poštovanjem.

Ravnatelj Škole

Miroslav Zmaić, prof.